Paul Pinna

Paul Otto Hermann Pinna (3. oktoober (vkj 21. september) 1884 Tallinn – 29. märts 1949 Tallinn) oli eesti näitleja, lavastaja ja teatrijuht.

Teda on nimetatud "alguste alguseks", "muusade lemmikuks", "eesti kutselise teatri isaks".

Elukäik
Pinna sündis Tallinna linnaametnike peres. Ta õppis Tallinna linnakoolis ja lõpetas 1916. aastal eksternina Tallinna Reaalkooli. Oli 1899–1906 Tallinna ringkonnakohtus ja linnavalitsuses kantseleiametnik ning mängis Estonia asjaarmastajate näitetrupis ja 1906 ka Tallinna saksa teatris.

Pinna alustas lavategevust 1899. aastal Estonia Seltsis, oli üks kutselise Estonia teatri alusepanijaist 1906. aastal, lavastades ja näideldes seal 1914. aastani, kui siirdus ta lahkhelide tõttu Venemaale, kus töötas samuti teatritruppidega. Aastatel 1910–1911 andis koos Theodor Altermanniga välja teatriajakirja Näitelava. Täiendas end 1908. aastal Berliinis Emanuel Reicheri teatrikursustel, hiljem käis õppereisidel Peterburis, Pariisis ja Brüsselis.

Esimese maailmasõja puhkemisel naasis Eestisse ning leidis eest olukorra, kus Estonia teater oli muudetud hospidaliks ning osa meesnäitlejatest olid mobiliseeritud sõjaväkke. Teenis 1915–1920 sõjaväeametnikuna (kapten) Tallinnas, mängis ühtlasi Estonias ning oli 1918–1921 Draamateatri komandant, näitleja ja lavastaja ning 1921–1922 direktor.

1923. aastal pani ta aluse Rahvateatrile, kus osalesid asjaarmastajatest näitlejad. See polnud eriti populaarne, minnes 1927. aastal pankrotti. Karl Jungholzi kutsel jätkas ta teatritegevust Estonias. Pinna oli aastatel 1934, 1936–1940 Eesti Näitlejate Liidu esimees. 

Teise maailmasõja ajal mobiliseeriti ta tööpataljoni, hiljem määrati Eesti NSV Riiklikesse Kunstiansamblitesse. Pärast sõja lõppu töötas ta elu lõpuni Estonias.

Paul Pinna on maetud Metsakalmistule. Pinna ärasaatmine Estonia kontserdisaalis ja matus toimus 1. aprillil 1949 koos 28. märtsil 1949 lahkunud Agu Lüüdiku matusega.

 Looming 
Esinenud kuuldemängudes, kabarees, estraadikavades ja filmides ("Dollarid" (1929) – ärimees Mets "Elu tsitadellis" (1947) – tööline, 1947, Lenfilm). Tuntumaid teatrirolle on Oscar Wilde "Salome", A. H. Tammsaare "Juudit", Nikolai Gogol "Revident", linnapea, Eduard Vilde "Pisuhänd", Vestmann.

Tõlkinud üle 20 näidendi ja 30 opereti, kirjutanud näidendeid („Kui pungad puhkevad”, 1912; „Vana lugu – alati uus”, 1914), kupleesid („Nalja pöörises”, 1920) ja libretosid („Jaaniöö”). Ilmunud on tema mälestused: „Minu eluteater ja teatrielu. Mälestused I. 1884–1913”, 1934; „Mälestused I”, 1947; „Minu eluteater ja teatrielu 1884–1944”, koostaja H. Einas, 1995.

Isiklikku
Oli aastatel 1908–1937 abielus Netty Pinnaga, 1938. aastast Milly Altermanniga. Tal oli lapsi mõlemast abielust. Temat tütar oli näitleja Signe Pinna.

Tunnustus
1931 – Estonia teeneline näitleja
1933 – Estonia Seltsi auliige
1934 – Kotkaristi teenetemärgi III klass
1936 – Eesti Punase Risti mälestusmärgi II järgu I aste
 1936 – Soome Näitlejate Liidu auliige
1942 – Eesti NSV rahvakunstnik

Mälestuse jäädvustamine
Lasnamäel on Paul Pinna tänav. Tallinnas tegutses aastatel 1949–1989 Paul Pinna nimeline Rahvateater.thumb|Estonia teatri näitlejad, abielupaar Netty ja Paul Pinna (1908)

Viited

Välislingid

 Paul Pinna - Oh Tallinn, armas Tallinn (1928) YouTube
 Paul pinna helinäidis: Oled kena kana-Naljakas duett (Holländerimusika)
 Eesti Mälu: Paul Pinna „Minu eluteater ja teatrielu” (2010)

Kategooria:Estonia teatri näitlejad
Kategooria:Eesti Draamateatri näitlejad
Kategooria:Eesti filminäitlejad
Kategooria:Eesti lavastajad
Kategooria:Eesti teatritegelased
Kategooria:Kaitseliidu Tallinna maleva liikmed
Kategooria:Kotkaristi III klassi teenetemärgi kavalerid
Kategooria:Eesti Punase Risti mälestusmärgi II järgu I astme kavalerid
Kategooria:Ordeni "Austuse märk" kavalerid
Kategooria:Tallinna Reaalkooli vilistlased
Kategooria:Metsakalmistule maetud
Kategooria:Sündinud 1884
Kategooria:Surnud 1949